b"\n_START_ARTICLE_\nEdwyn Alexander-Sinclair\n_START_SECTION_\nElulugu\n_START_PARAGRAPH_\nTa s\xc3\xbcndis 12. detsembril 1865 Malta saarel. Tema isa oli Suurbritannia laevastiku (Royal Navy) merev\xc3\xa4ekapten John Hobhouse Inglis Alexander. Vanemad elasid pikemat aega \xc5\xa0otimaal. Ema suri, kui poeg oli k\xc3\xbcmneaastane._NEWLINE_Enne laevastikku asumist \xc3\xb5ppis ta 1841. aastal asutatud Stubbingtoni erakoolis, mis on olnud aastak\xc3\xbcmneid tihedalt seotud briti merej\xc3\xb5ududega kui noormeeste ettevalmistaja kadetiks astumiseks. Kuningliku Laevastiku teenistusse asus tulevane admiral 1879. aastal kadetina \xc3\xb5ppelaeval Britannia. Esimese ohvitseriauastme sai ta 1881. aastal. Sestpeale viisid teenistus\xc3\xbclesanded ta Hiinasse, Kanalieskaadrisse, Vahemerele. P\xc3\xa4rast\xc2\xa0 merev\xc3\xa4ekapteni auastmesse k\xc3\xb5rgendamist 1905. aasta juunis m\xc3\xa4\xc3\xa4rati ta Osborne Kuningliku Merev\xc3\xa4e kooli \xc3\xbclemaks ja t\xc3\xb6\xc3\xb6tas seal nooremohvitseride koolitajana 1908. aastani. 1909 m\xc3\xa4\xc3\xa4rati ta ristleja\xc2\xa0Sapphire komand\xc3\xb6riks, aastail 1911\xe2\x80\x931913 oli Alexander-Sinclair legendaarse Nelsoni lipulaeva Victory komand\xc3\xb6r, samaaegselt olles Portsmouthi merev\xc3\xa4ebaasi \xc3\xbclema adjutant. 1. septembrist 1913 m\xc3\xa4\xc3\xa4rati Alexander-Sinclair lahingulaeva Temeraire komand\xc3\xb6riks. Sellel laeval teenis ta ka esimese maailmas\xc3\xb5ja alguses. 8. veebruaril 1915 nimetati Alexander-Sinclair kommodooriks ja ta hakkas juhtima Esimest Kergeristlejate eskaadrit, heisanud oma vimpli kergeristlejal Galatea. Ajalukku l\xc3\xa4ks ta 1916. aasta J\xc3\xbc\xc3\xbcti merelahingus osalemisega. Nimelt oli just tema laevalt tehtud 31. mail selle lahingu esimesed lasud Saksa torpeedolaevade suunas. 6. juunil 1916 autasustati teda Bathi ordeniga Saksa tsepeliini L 7 allalaskmise eest 4. mail. _NEWLINE_26. aprillil 1917 \xc3\xbclendati Alexander-Sinclair kontradmiraliks ja juunis asus ta juhtima 6. kergeristlejate eskaadrit, tema lipulaevaks sai kergeristleja HMS Cardiff. 1918. aasta novembris p\xc3\xa4rast Saksamaa kapituleerumist sai ta \xc3\xbclesande viia alistunud Saksa laevastiku 74 laeva interneeritavaks Briti Grand Fleeti Scapa Flow' baasi. _NEWLINE_P\xc3\xa4rast selle \xc3\xbclesande t\xc3\xa4itmist juhtis ta Briti kergeristlejate eskaadri tegevust L\xc3\xa4\xc3\xa4nemerel. _NEWLINE_1919. aasta jaanuarist m\xc3\xa4\xc3\xa4rati ta Portsmouthi dokkide admiraljuhatajaks, 4. aprillil 1922 \xc3\xbclendati ta viitseadmiraliks. 1922.\xe2\x80\x931924 aastani teenis ta Briti Atlandi Laevastiku Esimeses lahingu(laevade) eskaadris, oli 1925\xe2\x80\x931926 Hiina Baasi \xc3\xbclem. 4. oktoobril 1926 j\xc3\xa4rgnes \xc3\xbclendamine admiraliks. 1927\xe2\x80\x931930 oli ta Royal Navy alluvuses olnud Londonisse sisses\xc3\xb5itu kaitsva baasi The Nore \xc3\xbclem. 23. mail 1930 nimetati ta Tema Majesteet George V esimeseks merev\xc3\xa4eadjutandiks. Erru arvati ta 12. detsembrist 1930. Teda on autasustatud mitmete ordenitega.\n_START_SECTION_\nAlexander-Sinclairi tegevus L\xc3\xa4\xc3\xa4nemerel\n_START_PARAGRAPH_\n1918. aasta novembris sai kontradmiral Edwin Alexander-Sincair Grand Fleeti \xc3\xbclema David Beatty k\xc3\xa4su asuda formeerima L\xc3\xa4\xc3\xa4nemere eskaadrit. _NEWLINE_Lootusetus olukorras Saksamaa oli 11. novembril 1918 s\xc3\xb5lminud Compi\xc3\xa8gne'i vaherahulepingu, mis l\xc3\xb5petas I maailmas\xc3\xb5ja. Selle lepinguga l\xc3\xb5petati s\xc3\xb5da L\xc3\xa4\xc3\xa4ne-Euroopas, kuid tekkinud oli t\xc3\xa4iesti uus poliitiline olukord Ida-Euroopas. 13. novembril oli N\xc3\xb5ukogude Venemaa kuulutanud kehtetuks Brest-Litovski rahulepingu._NEWLINE_14. novembril formuleeriti Suurbritannia p\xc3\xb5him\xc3\xb5ttelised seisukohad bol\xc5\xa1evikevastase tegevuse suhtes, n\xc3\xa4idata oma lippu L\xc3\xa4\xc3\xa4nemerel, kindlustada kontroll selle mereala ja eriti kaubavahetuse \xc3\xbcle, ning toetada ka relvastuse ja varustusega Eestit ja L\xc3\xa4tit, kes olid v\xc3\xa4lja kuulutanud iseseisvuse. Suurbritannial ja tema liitlastel oli vaja kindlustada oma m\xc3\xb5jusf\xc3\xa4\xc3\xa4ri L\xc3\xa4\xc3\xa4nemerel, et takistada selle minekut Saksamaa v\xc3\xb5i N\xc3\xb5ukogude Venemaa k\xc3\xa4tte. Samuti olid eriti Eesti v\xc3\xa4lisesindajad eesotsas Londoni saadiku Ants Piibuga teinud pingeliselt t\xc3\xb6\xc3\xb6d, et saada Suurbritannia valitsuselt toetust. 11. novembril oli talle edastatud valitsuse palve, et Eestisse saadetaks briti s\xc3\xb5dureid koos toiduvarudega. 14. novembril oli valitsuse esindaja Jaan T\xc3\xb5nisson teatanud, et Eesti toiduvarud on v\xc3\xa4henenud kriitilise piirini. Tallinna elanikele anti vaid pool naela (ca 220 grammi) leiba, seegi segatud aganate v\xc3\xb5i kartuliga. V\xc3\xa4ga oli vaja ka s\xc3\xb5javarustust. 19. novembril k\xc3\xa4isid Piip ja valitsuse esindaja Mihkel Martna Briti v\xc3\xa4lisministeeriumis lord Robert Cecili jutul Briti valitsuselt abi palumas ja selle kaudu v\xc3\xb5imalikult ka mujalt. Samal p\xc3\xa4eval esitati ka kirjalik palve._NEWLINE_21. novembril 1918 saatis Briti v\xc3\xa4lisministeeriumi esindaja oma esindajale Kopenhaagenis telegrammi, mille sisu oli l\xc3\xbchidalt j\xc3\xa4rgmine: Me tahame Briti merej\xc3\xb5ud L\xc3\xa4\xc3\xa4nemerele saata. Relvarahu sakslastega annab meile selleks t\xc3\xa4ieliku \xc3\xb5iguse. Admiraliteedi sooviks on saada baasiks Kopenhaagen. Palun p\xc3\xa4rige Taani valitsuselt j\xc3\xa4rele, kas see on neile vastuv\xc3\xb5etav._NEWLINE_24. novembril 1918 saadeti Admiraliteedist salajane k\xc3\xa4sk Grand Fleeti \xc3\xbclemale Beattyle, et ta annaks 6. kergeristlejate eskaadri \xc3\xbclema kontradmiral Edwyn Alexander-Sinclairi k\xc3\xa4sutusse \xc3\xbcksuse formeerimiseks laevad. Esialgu oli plaanis kasutada viit C-klassi kergeristlejat HMS Calypso, HMS Caradoc, HMS Cardiff, HMS Cassandra ja HMS Ceres, \xc3\xbcheksat V ja W-klassi h\xc3\xa4vitajat, seitset miinitraalerit juhtlaevaga HMS Gretna. Eskaadri koosseisu arvati veel kauba-reisilaevadest \xc3\xbcmberehitatud miiniveeskjad HMS Princess Margaret ja HMS Angora, kaks tankerit ja s\xc3\xb6elaevad. Eskaadri lipulaevaks m\xc3\xa4\xc3\xa4rati HMS Cardiff, mille komand\xc3\xb6riks oli Alexander-Sinclair. Laevad tuli koondada Kopenhaageni. Sellele j\xc3\xa4rgnes kohe k\xc3\xa4sk kontradmiral Alexander-Sinclairile, kus oli lisaks formuleeritud \xc3\xbclesanded, operatsiooni eesm\xc3\xa4rk, tingimused koost\xc3\xb6\xc3\xb6ks riigi esindajatega v\xc3\xa4lismaal. Samuti t\xc3\xa4psustati Balti riikidele tarnitavate relvade ja laskemoona \xc3\xbcleandmise tingimused. Kaasa anti talle poliitilise n\xc3\xb5uandjana V. H. C. Bosanquet, kes oli olnud konsul Riias. Ka oli lipulaevale m\xc3\xa4\xc3\xa4ratud kolm ohvitseri t\xc3\xb5lkideks._NEWLINE_Kergeristlejad koos h\xc3\xa4vitajatega, miinitraalerid ja varustuslaevad alustasid teekonda 26. novembril 1918. Juba esimestel p\xc3\xa4evadel tabas eskaadrit eba\xc3\xb5nn. Taani p\xc3\xb5hjaosas s\xc3\xb5itis madalikule s\xc3\xb6elaev. Admiraliteet saatis v\xc3\xa4lja asenduslaeva, mis hukkus P\xc3\xb5hjamerel miinil. \xc3\x9clej\xc3\xa4\xc3\xa4nud laevad j\xc3\xb5udsid Kopenhaagenisse 28. novembril. Seal vestles admiral esmakordselt Eesti Vabariigi esindajatega, kes tutvustasid talle riigi olukorda. Saadik Karl Menning r\xc3\xb5hutas, et v\xc3\xa4ltimaks Eesti okupeerimist bol\xc5\xa1evike poolt, peaks briti eskaader v\xc3\xb5imalikult kiirelt Ajutise Valitsuse julgestamiseks Tallinnasse s\xc3\xb5itma. _NEWLINE_Samal p\xc3\xa4eval algas Eesti Vabaduss\xc3\xb5da ja j\xc3\xa4rgmisel kuulutati Narvas v\xc3\xa4lja \xe2\x80\x9eiseseisev Eesti N\xc3\xb5ukogude Vabariik Eesti T\xc3\xb6\xc3\xb6rahva Kommuun\xe2\x80\x9c. _NEWLINE_1. detsembril 1918 j\xc3\xb5udsid eskaadri laevad Liep\xc4\x81ja sadamasse. Alexander-Sinclairi esimeses ettekandes admiral Beattyle on info, et kohalike valitsuste toetamiseks oleks vaja Briti lippu n\xc3\xa4idata v\xc3\xb5imalikult paljudes sadamates, sest kohalikud on n\xc3\xb5rgad ja v\xc3\xa4ga kehvasti relvastatud. Samuti hoiatas ta miiniohu eest, kuid Sinclair oli j\xc3\xa4tnud miinitraalerid Kopenhaagenisse maha, sest need ei sobinud L\xc3\xa4\xc3\xa4nemerel t\xc3\xb6\xc3\xb6tamiseks. _NEWLINE_Kohe esimesel p\xc3\xa4eval tuli admiral Alexander-Sinclairil hakata lahendama k\xc3\xbcsimusi, millega tal varem ilmselt muret ei olnud. Nimelt hakkasid tema kui Suurbritannia esindaja juurde oma probleemide lahendamiseks abi paluma tulema erinevate huvigruppide esindajad. Esimesena soovis audientsi Liep\xc4\x81jas olnud sakslaste esindaja, sellest \xc3\xbctles ta \xc3\xa4ra. Siis tuli l\xc3\xa4tlaste delegatsioon,\xc2\xa0paludes j\xc3\xa4tta Liep\xc4\x81ja sadamasse maha v\xc3\xa4hemalt \xc3\xbcks inglise s\xc3\xb5jalaev, mis oma kohaloluga piiraks sakslaste omavoli. _NEWLINE_Selline diplomaatiline laveerimine kestis kogu admirali L\xc3\xa4\xc3\xa4nemere-missiooni aja._NEWLINE_Admiraliteedilt sai Alexander-Sinclair Eesti valitsusega suhtlemiseks t\xc3\xa4iendavad instruktsioonid: relvastust v\xc3\xb5ib jagada ainult eskaadri \xc3\xbclem oma \xc3\xa4ran\xc3\xa4gemise j\xc3\xa4rgi, aga eestlased peavad saadud relvadega endid ise kaitsma, sest Suurbritannia laevastik ei saa Tallinnasse j\xc3\xa4\xc3\xa4da._NEWLINE_4. detsembril 1918 v\xc3\xa4ljus Liep\xc4\x81jast Tallinna poole neli kergeristlejat ja \xc3\xbcheksa h\xc3\xa4vitajat. 5. detsembri \xc3\xb6\xc3\xb6sel s\xc3\xb5itis kergeristleja HMS Cassandra Saaremaast l\xc3\xa4\xc3\xa4nes miinile ja uppus. Plahvatuse tagaj\xc3\xa4rjel hukkus 11 meest. Sinclairi eskaadri eba\xc3\xb5nn j\xc3\xa4tkus 6. detsembril, kui udus s\xc3\xb5itsid kokku h\xc3\xa4vitajad Verulam ja Westminster. See, et Liep\xc4\x81ja sadamasse sisses\xc3\xb5idul vigastas Calypso oma s\xc3\xb5ukruvi, oli olnud suhteliselt kerge taluda. _NEWLINE_Sinclair otsustas tagasi p\xc3\xb6\xc3\xb6rduda Kopenhaagenisse. Sinna j\xc3\xb5udis ta 7. detsembril ja j\xc3\xa4i ootama edasisi juhtn\xc3\xb6\xc3\xb6re. Admiraliteedis kaaluti seoses HMS Cassandra uppumisega eskaadri tagasikutsumist. L\xc3\xb5puks otsustati ikkagi alustatut j\xc3\xa4tkata. Tankerid ja miiniveeskjad relva- ja laskemoonalaadungitega j\xc3\xb5udsid ka Kopenhaagenisse. Eskaader sisenes Liep\xc4\x81jasse 9. detsembril. Faarvaater edasi Soome lahele ja Tallinna oli aga t\xc3\xa4is miiniv\xc3\xa4lju ja neist l\xc3\xa4bip\xc3\xa4\xc3\xa4semiseks brittidel kaarte ei olnud. Eesti miinilootsid ootasid s\xc3\xb5jalaevade saabumist Osmussaare all, kuid sellest ei olnud britid teadlikud. _NEWLINE_11. detsembril 1918 j\xc3\xb5udis Liep\xc4\x81jasse puksiiril Reval kolonel Johan Laidoner koos eesti miinilootsidega, et\xc2\xa0 eskaader l\xc3\xa4bi miiniv\xc3\xa4ljade Tallinna juhtida. Admiral Sinclair v\xc3\xb5ttis tulijad kohe oma lipulaeval HMS Cardiff vastu. Laidoner sai eskaadri \xc3\xbclemale selgitada Eesti olukorda ja eraldi r\xc3\xa4\xc3\xa4kis admiral veel miinilootsidega. Laidonerile esitatud k\xc3\xbcsimused puudutasid peamiselt relvastust, mobilisatsiooni, ohvitsere jms. Ilmselt \xc3\xa4ratasid eestlaste vastused usaldust ja ta s\xc3\xb5itis oma eskaadriga kohe sama p\xc3\xa4eva \xc3\xb5htul kell 22:45 v\xc3\xa4lja. Briti s\xc3\xb5jalaevadel olid asjatundlikud eesti lootsid ning ohtlik teekond l\xc3\xa4biti ilma kaotusteta._NEWLINE_Kauaoodatud inglise laevade saabumise kohta avaldasid tolleaegsed ajalehed iga v\xc3\xa4iksemagi teabekillu, mis \xc3\xb5nnestus saada. N\xc3\xa4iteks kirjutati Sotsiaaldemokraadis, et\xc2\xa0 \xe2\x80\x9e12.detsembri hommikul sai Ajutine Valitsus esimesed teated kauaoodatud inglaste tulekust, kui telegrafeeriti Paldiski l\xc3\xa4hedalt Pakri tuletornist, et suurem laevastik Inglise lipu all Tallinna poole liigub.[\xe2\x80\xa6] Linnas oli selleks ajaks (kell 2 p\xc3\xa4eval) jutud liitlaste tulekust tuule kiirusega laiali lagunenud. Uudishimulikka valgus k\xc3\xbcll kiikrite, k\xc3\xbcll binoklitega rahukohtu maja \xc3\xa4\xc3\xa4rsele Toome k\xc3\xb5rgustikule ja Lasnam\xc3\xa4ele. Terve linn kihises ja kahises. Kuuldus k\xc3\xb5ige mitmekesisemaid arvamisi ja h\xc3\xbc\xc3\xbcdeid. [\xe2\x80\xa6.]_NEWLINE_Ajutise Valitsuse nimel k\xc3\xa4isid lipulaeval admiral Alexander-Sinclairi tervitamas p\xc3\xb5llut\xc3\xb6\xc3\xb6minister Otto Strandmann, teedeminister Eduard S\xc3\xa4kk, siseminister August Peet, peastaabi \xc3\xbclem kindralmajor Andres Larka ja t\xc3\xb5lgina John Pitka. _NEWLINE_J\xc3\xa4rgmisel p\xc3\xa4eval j\xc3\xa4tkusid l\xc3\xa4bir\xc3\xa4\xc3\xa4kimised siseministeeriumis, kus osalesid Ajutise valitsuse liikmed eesotsas pea- ja s\xc3\xb5jaminister Konstantin P\xc3\xa4tsiga. Ka seal ei suudetud erilise \xc3\xbcksteisem\xc3\xb5istmiseni j\xc3\xb5uda. Nagu admirali ettekandest v\xc3\xb5ib lugeda, ei suutnud K. P\xc3\xa4ts varjata oma rahulolematust, kui admiral teatas, et ei saa lubada eskaadri Tallinna j\xc3\xa4\xc3\xa4mist, sest tal puuduvad volitused. P\xc3\xa4ts olevat lausa \xc3\xb6elnud, et oleks parem olnud, kui nad siis \xc3\xbcldse poleks tulnudki. Rahunenud alles siis maha, kui lubati saata 5 h\xc3\xa4vitajat j\xc3\xa4rgmisel hommikul bol\xc5\xa1evike positsioone tulistama. (Sellest\xc2\xa0 tuli aga tormi t\xc3\xb5ttu loobuda.) _NEWLINE_Ka v\xc3\xb5ttis peaminister siis esimest korda jutuks Eesti Briti protektoraadi alla v\xc3\xb5tmise, mida olevat tema s\xc3\xb5nul Briti valitsus lubanud. Alexander-Sinclaire oli sunnitud selgitama, et talle ei olnud antud mingeid instruktsioone selles k\xc3\xbcsimuses. Aga ta kinnitas, et tema valitsus suhtub s\xc3\xbcmpaatiaga Eesti Ajutisse valitsusse ja tema ise annab eskaadri poolt igasugust abi relvastuse n\xc3\xa4ol bol\xc5\xa1evikega v\xc3\xb5itlemiseks ja oma riigi \xc3\xbclesehitamiseks. Veekord tuli korrata, et maav\xc3\xa4gede saatmine ei ole v\xc3\xb5imalik. K. P\xc3\xa4ts andis \xc3\xbcle kirjaliku taotluse Suurbritannia valitsusele protektoraadi seadmiseks Eestis, lisaks nimekirja Eestile vajamineva varustuse kohta._NEWLINE_P\xc3\xa4rast n\xc3\xb5upidamist oli ohvitseridele korraldatud pidulik l\xc3\xb5unas\xc3\xb6\xc3\xb6k, millel admiral ei saanud osaleda, sest tal oli vaja ette valmistada j\xc3\xa4rgmise p\xc3\xa4eva operatsioon._NEWLINE_14. detsembril 1918 k\xc3\xa4is ta oma laevadega pommitamas Punaarmee tagala positsioone Kundas, Aseris ja Purtses ja 15. detsembril lahkusid laevad Liep\xc4\x81jasse.\xc2\xa0 _NEWLINE_Samal p\xc3\xa4eval oli \xc3\xbcle antud veel \xc3\xbcks Ajutise Valitsuse taotlus m\xc3\xbc\xc3\xbca Eestile kaks 120 mm kahuritega h\xc3\xa4vitajat, vastavalt admiral Sinclairi \xc3\xa4ran\xc3\xa4gemisele ja j\xc3\xa4tta meeskonda inglise merev\xc3\xa4elased, sest eestlastel pole veel korralikult v\xc3\xa4lja\xc3\xb5ppinud merev\xc3\xa4elasi. Samuti paluti saata armee v\xc3\xa4lja\xc3\xb5petamiseks pataljonisuurune \xc3\xbcksus ja saata \xc3\xbcks autoriteetne kindral s\xc3\xb5jaministri n\xc3\xb5ustajaks. Seks ajaks oli admiralil vist juba kannatus otsas, sest ta lasi need uued palved kirjalikult esitada._NEWLINE_16. detsembril v\xc3\xb5ttis admiral Liep\xc4\x81jas Cardiffil vastu Pihkva Vene Vabatahtliku korpuse delegatsiooni, mille juhiks oli kindralleitnant Aleksandr Rodzjanko. Nad kuulati \xc3\xa4ra, kuid mingeid lubadusi ei antud. Ilmselt tegi ettevaatlikuks ettepanek allutada k\xc3\xb5igi rahvuste v\xc3\xa4ed Baltimaal Vene valgete juhtimise alla. Ka k\xc3\xa4isid admirali juures Kuramaa aadelkonna, Liep\xc4\x81ja linnavalitsuse ja L\xc3\xa4ti Ajutise valitsuse esindajad. 17. detsembril s\xc3\xb5itis Sinclair osa laevadega Riiga. Ka l\xc3\xa4tlastele lubati relvi, laskemoona ja muud abi. _NEWLINE_19. detsembril v\xc3\xb5tsid HMS Calypso, HMS Viscount ja HMS Vortigern kursi Tallinna. Sel korral lasi admiral julgestada ka Eesti merej\xc3\xb5udude esimest dessantoperatsiooni. \xc2\xa0_NEWLINE_28. detsembril tuli admiral viimast korda Tallinna. J\xc3\xa4rgmisel p\xc3\xa4eval oli tal Toompea lossis n\xc3\xb5upidamine Eesti Maan\xc3\xb5ukogu esindusega. Tema allkirja kannab ka kiri, millega teatatakse, et punalaevastikult vallutatud h\xc3\xa4vitaja (vene terminoloogias miiniristleja) Avtroil (hilisem Eesti Merej\xc3\xb5udude Lennuk) antakse vaenutegevuse ajaks laenuks Eesti valitsusele ja vigastada saanud Spartakilt (hiljem Vambola) lubatakse maha monteerida kahureid._NEWLINE_1. jaanuaril esitas ta p\xc3\xb5hjaliku ettekande oma \xc3\xbclemustele. See on \xc3\xbcsna ehmatav. Muuhulgas kirjutas ta: \xe2\x80\x9cKokku v\xc3\xb5ttes oma kuuen\xc3\xa4dalast missiooni Baltikumis olen j\xc3\xb5udnud kindlale otsusele, et need provintsid ei ole praegu piisavalt arenenud et\xc2\xa0 nad saaksid eksisteerida demokraatlike valitsustena. Rahvas ei usalda oma valitsust, nad lausa ignoreerivad seda. Valitsus on ebakompetentne ja kogenematu, kuigi oma erialal v\xc3\xb5ib iga mees olla v\xc3\xb5imekas. Nii valitsuskabinet kui ka armee juhtkond tegelevad pisiasjadega, selle asemel et organiseerida vastupanu bol\xc5\xa1evikele. Eestis on k\xc3\xbcll m\xc3\xa4rgata energilist organiseerimist\xc3\xb6\xc3\xb6d Tallinna sadamas ja ka s\xc3\xb5jaj\xc3\xb5udude staabis. Kolonel Laidoner on v\xc3\xa4ga noor, kuid kahtlemata andekas ja tark ning temaga on meeldiv asju ajada, kuigi ta ei ole piisavalt informeeritud. \xe2\x80\x9eKindral\xe2\x80\x9c Pitka, tsivilist, on energiline, ettev\xc3\xb5tlik, visa ja otsusekindel indiviid, kes teeb tohutult r\xc3\xa4nka t\xc3\xb6\xc3\xb6d nii maal soomusrongide kui ka merel hiljuti omandatud suurt\xc3\xbckilaeval Lembit. L\xc3\xa4tlased aga on t\xc3\xa4iesti kokku langenud\xe2\x80\x9c. _NEWLINE_1. jaanuaril 1919 lahkus kontradmiral Edwin Alexander-Sinclair Tallinnast. 6. jaanuarist 1919 nimetati Briti kergeristlejate eskaadri \xc3\xbclemaks kontradmiral Walter Henry Cowan.\n_START_SECTION_\nM\xc3\xa4rkused\n_START_PARAGRAPH_\nArtikli kirjutamisel on kasutatud The National Archives (London), Riigiarhiivi, interneti ja ajakirjanduses ilmunud materjale._NEWLINE_ Suurbritannia laevastik, mis formeeriti I maailmas\xc3\xb5jas Saksamaa laevastikuga v\xc3\xb5itlemiseks._NEWLINE_ C- klassi kergeristlejate veev\xc3\xa4ljasurve 4190 t. Pikkus-laius-s\xc3\xbcvis vastavalt 140\xc3\x9713\xc3\x974,4m. Relvastus: 5\xc3\x97152 mm ja 2\xc3\x9776 mm suurt\xc3\xbckid ning 8\xc3\x97533 mm torpeedoaparaadid._NEWLINE_ V ja W-klassi h\xc3\xa4vitajate veev\xc3\xa4ljasurve 1300 t. 91\xc3\x978,1\xc3\x972,7 m; L\xc3\xa4\xc3\xa4nemerele saadetute relvastus: 4\xc3\x97102 mm ja 2\xc3\x9740 mm suurt\xc3\xbckid, 6\xc3\x97533 mm torpeedoaparaadid._NEWLINE_ Teenistusse arvatud 11.04.1918, 710 t, 70\xc3\x978,5\xc3\x972,4 m._NEWLINE_ Cassandra vraki leidis 2010. aastal miinijahtija Ugandi._NEWLINE_ Protektoraat on riiklik s\xc3\xb5ltuvuse vorm, mille puhul \xc3\xbcks riik on ebav\xc3\xb5rdse rahvusvahelise lepingu alusel loovutanud teisele riigile \xc3\xb5iguse esindada teda rahvusvahelistes suhetes ning juhtida tema kaitse- ja v\xc3\xa4lispoliitikat."